O'zbekiston va Qozog'iston prezidentlari bir-birini G'alaba kuni bilan tabrikladi

Shavkat Mirziyoev 9 may kuni Qozog'iston Respublikasi Prezidenti Qosim-Jo'mart To'qaev bilan telefon orqali muloqot qildi. Bu haqda Prezident matbuot xizmati xabar berdi.
Suhbat avvalida davlat rahbarlari bir-birini, mamlakatlarimizning birodar xalqlari va faxriylarini Ikkinchi jahon urushidagi G'alaba kuni bilan samimiy muborakbod etib, sihat-salomatlik, baxt-saodat va farovonlik, tinchlik va ravnaq tiladi.
O'zbekiston va Qozog'iston o'rtasidagi ko'p qirrali hamkorlik, strategik sheriklik va ittifoqchilik munosabatlarini yanada mustahkamlashning dolzarb masalalari ko'rib chiqildi. O'zaro savdo va investitsiyalar ko'rsatkichlari izchil oshib borayotgani, parlamentlar, hukumatlar va hududlar o'rtasidagi aloqalar faollashgani mamnuniyat bilan qayd etildi.
Savdo, sanoat kooperatsiyasi, transport va logistika, energetika, infratuzilma va boshqa ustuvor yo'nalishlardagi qo'shma loyiha va dasturlarni ilgari surishga alohida e'tibor qaratildi. Prezidentlar mintaqaviy kun tartibining dolzarb masalalari yuzasidan fikr almashib, bo'lajak oliy darajadagi ikki va ko'p tomonlama tadbirlar rejasini ko'rib chiqdi.